text: Kvinde fundet død i fiskedam ved grænsen
  31 oktober 2010 kl. 14.21
  En kvinde blev i formiddag fundet død i en fiskedam i et dambrug ved Rens nogle få kilometer nord for den dansk-tyske grænse.
  Syd- og Sønderjyllands Politi karakteriserer det som "et mistænkeligt dødsfald" - og er i gang med kriminaltekniske undersøgelser på findestedet.
  Det er endnu for tidligt at afgøre om kvinden er død ved en ulykke eller om der foreligger en forbrydelse, understreger Michael Skaarup, vagtchef hos Syd og Sønderjyllands Politi over for TV SYD.
  Kvindens identitet er endnu ukendt. Politiet vurderer umiddelbart, at hun er omkring 45 år gammel og har et dansk udseende - men med den korte afstand til grænsen kan hun også være tysk.
  